Ir-Regolament tal-Kummissjoni (KEE) Nru 2648/98
tad-9 ta’ Diċembru 1998
li jemenda r-Regolament (KE) Nru 1445/95 dwar ir-regoli għall-applikazzjoni għal-liċenzji ta’ l-importazzjoni u l-esportazzjoni fis-settur tal-laħam taċ-ċanga u l-vitella
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 805/68 tas-27 ta’ Ġunju 1968 dwar l-organizzazzjoni tas-suq komuni tal-laħam taċ-ċanga u l-vitella [1], kif l-aħħar emendat bir-Regolament (KE) Nru 1633/98 [2], u partikolarment l-Artikolu 9 tiegħu,
Billi l-Artikolu 2(2) tar-Regolament tal-Kummissjoni (KEE) Nru 1445/95 tas-26 ta’ Ġunju 1995 dwar ir-regoli għall-applikazzjoni tal-liċenzji għall-importazzjoni u l-esportazzjoni fis-settur tal-laħam taċ-ċanga u l-vitella u li jħassar ir-Regolament (KEE) Nru 2377/80 [3], kif l-aħħar emendat bir-Regolament (KE) Nru 2365/98 [4], jistabbilixxi li għall-annimali ħajjin tal-fart li ma jeċċedux il-160 kilogramma l-applikazzjoni għal-liċenzja u l-liċenzja għall-importazzjoni għandhom juru fil-kaxxa numru 7 il-pajjiż tal-provenjenza;
Billi, għall-kwoti differenti ta’ l-importazzjoni ta’ l-għoġġiela, ir-Regolamenti li fihom ir-regoli ta’ l-applikazzjoni jispeċifikaw id-dettalji li għandhom jiġu inklużi fl-applikazzjoni għal-liċenzja ta’ l-importazzjoni u fil-liċenzja; billi l-Artikolu 2(2) tar-Regolament (KE) Nru 1445/95 għandu jkun ristrett għall-ghoġġiela mportati ‘l-barra mill-kwoti;
Billi permezz ta’ l-Anness III ("Ċertikifat tas-Saħħa ta’ l-Annimali") tad-Deċiżjoni tal-Kummissjoni 98/372/KE tad-29 ta’ Mejju 1998 dwar il-kondizzjoni tas-saħħa ta’ l-annimali u ċ-ċertifikat veterinarju għall-importazzjoni ta’ l-annimali ħajjin ta’ l-ispeċi tal-fart u tal-majjal minn ċerti pajjiżi Ewropej [5], u permezz ta’ l-Anness "Iċ-Ċertifikat tas-Saħħa ta’ l-Annimali" għal deċiżjonijiet simili dwar l-annimali ħajjin ta’ l-ispeċi tal-fart importati minn ċerti pajjiżi terzi bbażati fuq id-Direttiva tal-Kunsill 72/462/KEE tat-12 ta’ Diċembru 1972 dwar il-problemi ta’ l-ispezzjoni tas-saħħa u veterinarji ma’ l-importazzjoni ta’ l-annimali ta’ l-ispeċi tal-fart, ta’ l-ovini u tal-kaprini, laħam frisk jew prodotti tal-laħam minn pajjiżi terzi [6], kif l-aħħar emendat bid-Direttiva 97/79/KE [7], l-oriġinali taċ-ċertifikati tas-saħħa ta’ l-annimali għandu jakkumpanja l-annimali ta’ l-ispeċi tal-fart sakemm jaslu fil-post ta’ l-ispezzjoni fuq il-fruntiera;
Billi, biex ikun jista’ jsir immaniġjar aħjar ta’ l-importazzjoni ta’ l-għoġġiela ’l barra mill-kwoti, għandu jkun stabbilit li għall-għoġġiela kollha li jiżnu mhux aktar minn 300 kilogramma inklużi fil-liċenzja ta’ l-importazzjoni l-pajjiż tal-provenjenza irid ikun indikat fil-kaxxa numru 7 u fil-kaxxa numru 8 il-pajjiz ta’ l-oriġini, li jrid jikkorrespondi mal-pajjiż li jesporta fuq "iċ-ċertifikat tas-saħħa ta’ l-annimali" speċifikat fl-Anness tad-deċiżjonijiet imsemmija hawn fuq, u għandu jkun ivverifikat ukoll li, li fil-ħin tad-dħul fiċ-ċirkulazzjoni ħielsa, il-pajjiż ta’ l-oriġini indikat fil-liċenzja ta’ l-importazzjoni jkun konformi mal-pajjiż li jesporta kif speċifikat fl-oriġinali jew fil-kopja taċ-ċertifikat tas-saħħa ta’ l-annimali u, meta tinstab xi diskrepanza bejn iż-żewg pajjiżi, dħul fiċ-ċirkolazzjoni ħielsa għandha tkun miċħuda;
Billi l-miżuri li hemm provvediment dwarhom f’dan ir-Regolament huma bi qbil ma’ l-opinjoni tal-Kumitat ta’ Ġestjoni għaċ-ċanga u l-Vitella,
ADOTTAT DAN IR-REGOLAMENT:
L- Artikolu 1
L-Artikolu 2(2) tar-Regolament (KE) Nru 1445/95 huwa hawnhekk mibdul b’dan li ġej:
"2. Għall-importazzjoni tal-prodotti li jaqgħu taħt il-kodiċi NM 01029005 sa 01029049, minbarra bl-eċċezzjoni ta’ kwoti ta’ l-importazzjoni għall-annimali ħajjin ta’ l-ispeċi tal-fart irregolati bir-regolamenti rispettivi li jkun fihom ir-regoli ta’ l-applikazzjoni, l-applikazzjoni għall-liċenzja ta’ l-importazzjoni u tal-liċenzja għandhom juru:
(a) fil-kaxxa numru 7, il-pajjiż tal-provenjenza;
(b) fil-kaxxa numru 8, il-pajjiż ta’ l-oriġini, li jrid ikun jikkorrespondi mal-pajjiż li jesporta fil-qofol ta’ dak li jfisser l-Anness III ("Ċertifikat tas-Saħħa ta’ l-Annimali") tad-Deċiżjoni 98/372/KE u fil-qofol ta’ dak li jfiser l-Anness ("Ċertifikat tas-Saħħa ta’ l-Annimali") ta’ deċizjonijiet simili dwar l-annimali ħajjin ta’ l-ispeċi tal-fart importati minn ċerti pajjiżi terzi, ibbażati fuq id-Direttiva 72/462/KEE. Il-liċenzja għandha ġġorr maghħa obligazzjoni biex timporta minn dan il-pajjiż;
(ċ) fil-kaxxa numru 20, l-entrata li ġejja: "Il-pajjiż ta’ l-oriġini speċifikat fil-kaxxa numru 8 tikkorrespondi mal-pajjiż li qed jesporta indikat fl-oriġinali jew fil-kopja taċ-ċertifikat tas-saħħa ta’ l-annimali."
Ir-rilaxx ta’ l-annimali msemmija hawn fuq għal ċirkolazzjoni ħielsa għandu jkun soġġett għall-preżentazzjoni ta’ l-oriġinali taċ-ċertifikat tas-saħħa, jew ta’ kopja ċċertifikata bħala korretta mill-post tal-ispezzjoni ta’ fuq il-fruntiera tal-Komunità, basta li l-pajjiż ta’ l-ħruġ taċ-ċertifikat ikun l-istess bħal dak indikat fil-kaxxa numru 8 tal-liċenzja ta’ l-importazzjoni."
L- Artikolu 2
Dan ir-Regolament għandu jibda jseħħ mit-tielet jum ta’ wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika għal-liċenzji li l-applikazzjoni tagħhom saret sa mill-14 ta’ Diċembru 1998.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-9 ta’ Diċembru 1998.